‘Wêreld is besig om kennis van SA te neem’Peter Dutton. Foto: Facebook Die VF Plus het Donderdag die Suid-Afrikaanse regering se verbasing rondom die uitsprake van Australië se minister van binnelandse sake oor die “gruwelike omstandighede” waarin wit Suid-Afrikaanse boere hulle bevind, as “lagwekkend” beskryf. Maroela Media het vroeër berig Peter Dutton, Australië se minister van binnelandse sake, het in ŉ onderhoud met The Daily Telegraph gesê sy departement is besig om ondersoek in te stel na ŉ reeks maniere om wit Suid-Afrikaanse boere te help om vinnig na Australië te kan emigreer. Dutton het gesê hy meen wit Suid-Afrikaanse boere verdien “spesiale aandag” weens die omstandighede waarin hulle hul bevind. Adv. Anton Alberts, VF Plus-voorsitter en die party se parlementêre woordvoerder oor ekonomie, het in ŉ verklaring gesê dit is lagwekkend dat die ANC-regering verbaas is oor Dutton se woorde, gegewe die regering “se eie bydrae tot die skep van die omstandighede wat die Australiese regering bekommer, naamlik wrede plaasmoorde en onteiening sonder vergoeding”. Volgens Alberts kan die Suid-Afrikaanse regering eenvoudig nie meer glo “die wêreld sal wegkyk terwyl hy in die spore volg van ander mislukte regerings soos Zimbabwe en Venezuela nie”. “Die wêreld is inderdaad besig om kennis te neem van die ware kommunistiese aard van die ANC en daarom moet dié party nie verbaas wees indien daar spontane desinvestering plaasvind en ander state hulp begin aanbied aan geteikende minderhede nie,” het Alberts gesê. “Die ANC moet besef dat talle Europese lande, asook Brittanje en Amerika, skepties en met kommer na die ANC-regering begin kyk, en soortgelyke aksies van visa-aanbiedings en desinvestering van elders kan te wagte wees. Die enigste manier hoe die ANC Suid-Afrika se aansien in die wêreld kan herstel, is om die beleid van onteiening sonder vergoeding te laat vaar, plaasmoorde te bestry met doeltreffende polisiëring en minderhede se regte as volwaardige burgers te bevestig deur Swart Ekonomiese Bemagtiging en Regstellende Aksie uit te faseer.” Alberts meen indien hierdie aspekte nie gebeur nie, sal beleggings en talentvolle en hardwerkende burgers voortgaan om die land te verlaat. Maroela Media het vroeër berig Lindiwe Sisulu, minister van internasionale betrekkinge en samewerking, het Woensdag in ŉ verklaring gesê dit is jammer dat die Australiese regering nie gekies het om die “beskikbare diplomatieke kanale” te gebruik om hul kommer oor die grondhervormingsproses in Suid-Afrika te kenne te gee nie. “Daar is geen rede vir enige regering enige plek ter wêreld om te vermoed dat enige Suid-Afrikaner in gevaar is van hul eie demokraties verkose regering nie. Daardie bedreiging bestaan doodgewoon nie.” Volgens Sisulu sal die Suid-Afrikaanse regering met die Australiese regering in gesprek tree oor die saak.